《续铁炉步志寄平江太守》
宋代·释居简

惟虚不竞实，薄俗崇虚名。岂其乡来实，虚课今日成。

因依铁炉步，自昔闻题评。橐籥废已久，百鍊馀晶晶。

大而函牛鼎，小而割鸡刃。刀也玉如泥，锥也囊脱颖。

箕裘既失绪，族属庸振领。区区欲就铸，水浒方接轸。

譬彼赵善战，奢抗狼虎秦。括也读父书，言外欠发明。

奢死括驾赵，两眼空无人。全提四十万，一窖埋长平。

括固不足道，谬甚用括者。用名弗核实，铸错败良冶。

曩时阖闾城，呻吟满四野。忽闻襦裤歌，一日变风雅。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。